《和经父寄张缋二首》
宋代·孔平仲

解纵枭鸱啄凤凰，天心似此亦难详。
但知斩马凭孤剑，岂为摧车避太行！
得者折腰犹下列，失之垂翅合南翔。
不如长揖尘埃去，同老逍遥物外乡。

半通官职万人才，卷蓄经纶未得开。
鸾凤托巢虽枳棘，神仙定籍已蓬莱。
但存漆室葵心在，莫学荆山玉泪哀。
倚伏万端宁有定，塞翁失马尚归来。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。